Meer sterftes hierdie feesseisoen op Wes-Kaapse paaieArgieffoto Padsterftes op Wes-Kaapse paaie het in Desember met 18% toegeneem vergeleke met dieselfde tydperk verlede jaar. Sephesihle Dube, woordvoerder van die provinsiale departement van vervoer, het gesê 143 mense is in Desember 2015 op paaie in dié provinsie dood. “Dit is 18% meer as die 121 wat in Desember 2014 op paaie in die Wes-Kaap omgekom het,” het hy gesê. Volgens Dube kan die meeste ongelukke toegeskryf word aan roekelose en nalatige bestuur, asook bestuurders en passasiers wat nie hul sitplekgordels dra nie. “Die aantal passasiers wat in motorongelukke gesterf het, is kommerwekkend, aangesien dit sedert 2014 met 40% toegeneem het,” het Dube gesê. Volgens hom is die meeste mense wat op die paaie dood is voetgangers. “Altesaam 51 voetgangers is in Desember op die paaie dood. Daarteenoor het 28 voertuigbestuurders in Desember 2015 gesterf op die paaie, vergeleke met die 20 in 2014.” Dube het gesê die Wes-Kaapse regering sal voortgaan om veldtogte van stapel te stuur om veiligheid op die provinsie se paaie te verseker, aangesien daar nog talle vakansiegangers is wat huiswaarts moet keer.